b'\n_START_ARTICLE_\nWikipodatci\n_START_PARAGRAPH_\nWikipodatci (engl. Wikidata), slobodna baza znanja kojom upravlja Zaklada Wikimedija. Cilj ovog projekta je stvoriti zajedni\xc4\x8dki vi\xc5\xa1ejezi\xc4\x8dni repozitorij strukturiranih podataka koje \xc4\x87e mo\xc4\x87i koristiti Wikipedija i drugi projekti Wikimedije. Ono \xc5\xa1to je Zajedni\xc4\x8dki poslu\xc5\xbeitelj za medijske datoteke, Wikipodatci su za podatke.\n_START_SECTION_\nKoncepcija\n_START_PARAGRAPH_\nWikipodatci su zami\xc5\xa1ljeni kao dokument-orijentirana baza podataka u kojoj sredi\xc5\xa1nje mjesto imaju stavke. Svaka stavka predstavlja odre\xc4\x91enu temu (ili stranicu za odr\xc5\xbeavanje Wikipedije) te je ozna\xc4\x8dena jedinstvenim brojem (identifikatorom) koji po\xc4\x8dinje slovom "Q". Na taj na\xc4\x8din je svaki skup informacija \xc5\xa1ifriran kako bi se odr\xc5\xbeala jezi\xc4\x8dna neutralnost. Pojedina stavka se puni informacijama dodavanjem izvadaka odnosno niza parova sastavljenih od svojstava (ozna\xc4\x8denih slovom "P", prema engl. property) i njima dodijeljenih vrijednosti.'